**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

**2022 թվականի \_\_\_\_\_\_\_\_ - Ն**

**ՊԱՏԺԻՑ ԱԶԱՏՎՈՂ ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՍՈՑԻԱԼԱԿԱՆ ԱՋԱԿՑՈՒԹՅԱՆ ՁԵՎԸ, ԾԱՎԱԼՆ ՈՒ ՏՐԱՄԱԴՐԵԼՈՒ ԿԱՐԳԸ, ԻՆՉՊԵՍ ՆԱԵՎ ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՄԻԱՆՎԱԳ ԴՐԱՄԱԿԱՆ ՕԳՆՈՒԹՅԱՆ ՉԱՓԸ ԵՎ ՏՐԱՄԱԴՐՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով Հայաստանի Հանրապետության քրեակատարողական օրենսգրքի 141-րդ հոդվածի 1-ին և 4-րդ մասերը` Հայաստանի Հանրապետության կառավարությունը ***որոշում է.***

1. Սահմանել՝
2. պատժից ազատվող դատապարտյալներին տրամադրվող սոցիալական աջակցության ձևը և ծավալը՝ համաձայն Հավելված 1-ի,
3. պատժից ազատվող դատապարտյալներին տրամադրվող սոցիալական աջակցության տրամադրման կարգը՝ համաձայն Հավելված 2-ի,
4. դատապարտյալին տրամադրվող միանվագ դրամական օգնության չափն ու տրամադրման կարգը՝ համաձայն Հավելված 3-ի:

2. Սույն որոշումն ուժի մեջ է մտնում պաշտոնական հրապարակման օրվան հաջորդող օրվանից։

**Հայաստանի Հանրապետության  
վարչապետ Ն. Փաշինյան**

**2022 թվականի դեկտեմբերի \_\_\_\_\_\_\_\_\_**

**Հավելված 1  
ՀՀ կառավարության 2022 թվականի  
\_\_\_\_\_\_\_\_\_-ի N \_\_\_\_\_-Ն որոշման**

**ՊԱՏԺԻՑ ԱԶԱՏՎՈՂ ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՍՈՑԻԱԼԱԿԱՆ ԱՋԱԿՑՈՒԹՅԱՆ ՁԵՎԸ ԵՎ ԾԱՎԱԼԸ**

1. Քրեակատարողական հիմնարկում պատիժ կրած և պատժից ազատվող յուրաքանչյուր դատապարտյալին տրամադրվող սոցիալական աջակցության ձևը և ծավալը որոշվում է սույն Հավելվածով՝ հաշվի առնելով «Սոցիալական աջակցության մասին» օրենքով նախատեսված սոցիալական աջակցության ձևերը և ընդհանուր սկզբունքները:
2. Պատժից ազատվող դատապարտյալներին սոցիալական աջակցությունը կարող է տրամադրվել հետևյալ սոցիալական ծառայությունների միջոցով՝
3. խորհրդատվական օգնություն.
4. սոցիալ-վերականգնողական օգնություն.
5. բնաիրային և կենցաղային օգնություն.
6. կացարանով ապահովել.
7. խնամք.
8. իրավական օգնություն.
9. օրենսդրությամբ սահմանված նպաստներ կամ այլ դրամական օգնություն նշանակել և վճարել.
10. զբաղվածության ծառայություններ.
11. սոցիալ-հոգեբանական օգնություն.
12. ինտեգրմանը կամ վերաինտեգրմանն ուղղված օգնություն:
13. Պատժից ազատվող դատապարտյալներին, բացի սույն Հավելվածի 2-րդ կետով նախատեսված ծառայություններից, քրեակատարողական հիմնարկի պետի պատճառաբանված որոշման հիման վրա կարող է տրամադրվել նաև միանվագ դրամական օգնություն՝ սույն որոշման Հավելված 3-ի համաձայն:
14. Սույն Հավելվածի 3-րդ կետում նախատեսված միանվագ դրամական օգնությունը չի կարող հիմք հանդիսանալ սույն Հավելվածի 2-րդ կետով նախատեսված ծառայությունները չտրամադրելու համար կամ ազդել այդ ծառայությունների տրամադրման ծավալի վրա:
15. Յուրաքանչյուր դատապարտյալին տրամադրվող սոցիալական աջակցության ծավալը որոշվում է անհատապես՝ դատապարտյալի անհատական կարիքների գնահատման հիման վրա:
16. Սույն Հավելվածի 2-րդ կետում նշված սոցիալական ծառայությունների բովանդակությունը մեկնաբանվում է «Սոցիալական աջակցության մասին» օրենքին համապատասխան:
17. Եթե կենսաթոշակային տարիքի հասած, ինչպես նաև հաշմանդամություն ունեցող դատապարտյալի խնդրանքով քրեակատարողական հիմնարկի պետը նրա տվյալները ներկայացրել է Հայաստանի Հանրապետության աշխատանքի և սոցիալական հարցերի նախարարության միասնական սոցիալական ծառայություն՝ տարեցների կամ հաշմանդամություն ունեցող անձանց խնամքն ապահովող սոցիալական պաշտպանության հաստատություններում խնամք ապահովելու նպատակով, ապա այդ ծառայությունը դատապարտյալի ազատման օրը պատժից ազատված անձին տեղափոխում է խնամքի հաստատություն, որտեղ կազմակերպվելու է կենսաթոշակային տարիքի կամ հաշմանդամություն ունեցող անձի հետագա խնամքը։
18. Եթե պատժից ազատվող դատապարտյալը չունի բնակության վայր, ապա նա ապահովվում է ժամանակավոր կացարանով՝ մինչև վեց ամիս ժամկետով: Սույն կետով նշված ժամկետը լրանալուց հետո անձը կացարանով ապահովվում է «Սոցիալական աջակցության մասին» օրենքով նախատեսված հիմքերի առկայության դեպքում:
19. Պատժից ազատված անձը սույն Հավելվածով նախատեսված սոցիալական աջակցությունից կամ առանձին ծառայություններից կարող է հրաժարվել՝ դրա մասին գրավոր դիմում ներկայացնելով այդ աջակցությունը կամ ծառայությունը տրամադրող մարմին կամ կազմակերպություն:
20. Սույն Հավելվածի 9-րդ կետում նախատեսված դիմումն անձը կարող է ներկայացնել սոցիալական աջակցության առաջարկը ստանալու պահին, ինչպես նաև սոցիալական աջակցությունը կամ ծառայությունը ստանալու ընթացքում:

**Հավելված 2  
ՀՀ կառավարության 2022 թվականի  
\_\_\_\_\_\_\_\_\_-ի N \_\_\_\_\_-Ն որոշման**

**Կ Ա Ր Գ**

**ՊԱՏԺԻՑ ԱԶԱՏՎՈՂ ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՍՈՑԻԱԼԱԿԱՆ ԱՋԱԿՑՈՒԹՅԱՆ ՏՐԱՄԱԴՐԵԼՈՒ**

**1. ԸՆԴՀԱՆՈՒՐ ԴՐՈՒՅԹՆԵՐ**

1. Պատժից ազատվող դատապարտյալներին սոցիալական աջակցություն տրամադրելիս առաջնորդվում են Հայաստանի Հանրապետության Սահմանադրությամբ, Հայաստանի Հանրապետության քրեակատարողական օրենսգրքով և «Սոցիալական աջակցության մասին» օրենքով նախատեսված հիմնական սկզբունքներով:
2. Ազատազրկման ժամկետը լրանալուց ոչ ուշ, քան վեց ամիս առաջ քրեակատարողական հիմնարկի պետը, իրականացնելով Հայաստանի Հանրապետության քրեակատարողական օրենսգրքի 140-րդ հոդվածի 2-րդ մասով նախատեսված լիազորությունները, դատապարտյալին տրամադրում է խորհրդատվական օգնություն՝ անձի հիմնական պահանջմունքները և սոցիալական կարիքները բավարարելու ուղիներ և եղանակներ գտնելու, ստեղծված իրավիճակին համարժեք սոցիալական ծառայություններ ստանալու, համապատասխան պետական կառավարման և տեղական ինքնակառավարման մարմիններ կամ կազմակերպություններ կամ ֆիզիկական անձանց ուղղորդելու վերաբերյալ:
3. Սոցիալական աջակցություն տրամադրելու համար քրեակատարողական հիմնարկի պետը կարող է դիմել պետական կառավարման և տեղական ինքնակառավարման մարմիններին կամ կազմակերպություններին, սակայն սոցիալական աջակցության տրամադրման գործընթացում քաղաքականություն մշակող մարմինը Հայաստանի Հանրապետության միասնական սոցիալական ծառայության տարածքային ստորաբաժանումն է (այսուհետ՝ տարածքային ստորաբաժանում)։
4. Սոցիալական աջակցությունը տրամադրվում է դատապարտյալի գրավոր համաձայնության դեպքում: Սոցիալական աջակցություն տրամադրելու համար բացառությամբ շուրջօրյա լրիվ խնամք իրականացնող հաստատություններում խնամքի) դատապարտյալի համաձայնությունը պարտադիր չէ, եթե չեն բավարարվում անձի հիմնական պահանջմունքները (սնունդ, հագուստ, կոշիկ, հիգիենայի պարագաներ, կացարան, բժշկական օգնություն և սպասարկում, միջնակարգ կրթություն) և նա անչափահաս է կամ դատական կարգով անգործունակ ճանաչված անձ է:

**2. ՍՈՑԻԱԼԱԿԱՆ ԱՋԱԿՑՈՒԹՅՈՒՆ ՏՐԱՄԱԴՐԵԼԸ**

1. Եթե քրեակատարողական հիմնարկը դատապարտյալի ընտրած բնակության վայրի տեղական ինքնակառավարման մարմնից տեղեկանում է, որ դատապարտյալն ունի բնակության վայր և այնտեղ բնակվելու է միայնակ կամ այնտեղ բնակվող՝ դատապարտյալի ընտանիքի անդամներն իրավական կամ փաստացի խոչընդոտներ չեն ստեղծի նրա բնակության համար, ապա կացարան տրամադրելու անհրաժեշտությունը բացակայում է:
2. Եթե քրեակատարողական հիմնարկը դատապարտյալի ընտրած բնակության վայրի տեղական ինքնակառավարման մարմնից տեղեկանում է, որ դատապարտյալը չունի բնակության վայր, ապա քրեակատարողական հիմնարկի պետը դիմում է Հայաստանի Հանրապետության աշխատանքի և սոցիալական հարցերի նախարարությանը՝ դատապարտյալին պատժից ազատվելուց հետո կացարանով ապահովելու համար: Հայաստանի Հանրապետության աշխատանքի և սոցիալական հարցերի նախարարությունը, ընտրելով համապատասխան կացարանը, դրա մասին տեղեկացնում է քրեակատարողական հիմնարկին, որի պետն ապահովում է պատժից ազատվող անձի անվճար տեղափոխումն այդ կացարանի գտնվելու վայր կամ տրամադրում է դրա համար անհրաժեշտ գումար:
3. «Զբաղվածության մասին» օրենքով նախատեսված մասնագիտական ուսուցման ծրագրերին մասնակցության ցանկության դեպքում տարածքային ստորաբաժանումն ապահովում է պատժից ազատված անձի մասնակցությունն այդ ծրագրերին:
4. Սույն որոշման Հավելված 1-ի 2-րդ կետի 2-րդ, 3-րդ, 5-10-րդ ենթակետերով նախատեսված սոցիալական ծառայությունները տրամադրելու կամ մերժելու մասին որոշումն ընդունում է տարածքային ստորաբաժանումը՝ դատապարտյալի դիմումը ստանալուց հետո՝ ոչ ուշ, քան 20 օրացուցային օրվա ընթացքում:
5. Սոցիալական աջակցություն տրամադրելու մասին որոշում ընդունելու համար լրացուցիչ ուսումնասիրության անհրաժեշտության դեպքում սույն Հավելվածի 9-րդ կետով նախատեսված ժամկետը կարող է երկարաձգվել ևս 10 օրով։
6. Դատապարտյալը սոցիալական աջակցություն տրամադրելու կամ մերժելու մասին գրավոր տեղեկացվում է ոչ ուշ, քան այդ որոշման ընդունումից հետո՝ 3 աշխատանքային օրվա ընթացքում:
7. Սույն որոշման Հավելված 1-ի 2-րդ կետով նախատեսված սոցիալական ծառայությունների տրամադրման կարգը և պայմանները, ինչպես նաև սոցիալական աջակցության տրամադրման՝ սույն կարգով չկարգավորված այլ իրավահարաբերությունները կարգավորվում են «Սոցիալական աջակցության մասին» օրենքով:
8. Սոցիալական աջակցություն տրամադրելը մերժվում է «Սոցիալական աջակցության մասին» օրենքով սահմանված կարգով, որի մասին նշում է որոշման մեջ:

**3. ՍՈՑԻԱԼԱԿԱՆ ԱՋԱԿՑՈՒԹՅՈՒՆ ՏՐԱՄԱԴՐԵԼԸ ԴԱԴԱՐԵՑՆԵԼԸ**

1. Սոցիալական աջակցություն տրամադրելը դադարեցվում է «Սոցիալական աջակցության մասին» օրենքով նախատեսված հիմքերով:

**Հավելված 3  
ՀՀ կառավարության 2022 թվականի  
\_\_\_\_\_\_\_\_\_\_-ի N \_\_\_\_\_\_-Ն որոշման**

**ԴԱՏԱՊԱՐՏՅԱԼՆԵՐԻՆ ՏՐԱՄԱԴՐՎՈՂ ՄԻԱՆՎԱԳ ԴՐԱՄԱԿԱՆ ՕԳՆՈՒԹՅԱՆ ՉԱՓԸ ԵՎ ՏՐԱՄԱԴՐՄԱՆ ԿԱՐԳԸ**

1. Պատժից ազատվելուց առնվազն 10 օր առաջ դատապարտյալին քրեակատարողական հիմնարկի պետի պատճառաբանված որոշման հիման վրա կարող է տրամադրվել միանվագ դրամական օգնություն, որի վճարումն իրականացվում է պատժից ազատելու օրվան նախորդող օրը:
2. Քրեակատարողական հիմնարկի պետի պատճառաբանված որոշման համար փաստական հիմք է հանդիսանում քրեակատարողական ծառայության սոցիալական աշխատողի կողմից կատարված դատապարտյալի անհատական կարիքների գնահատումը:
3. Սոցիալական աշխատողը դատապարտյալի անհատական կարիքների գնահատումն իրականացնելիս հաշվի է առնում դատապարտյալի գույքային դրությունը, ներառյալ՝ գույքային պարտավորությունները, դատապարտյալի մոտ եկամուտների առկայությունը կամ բացակայությունը, նրա անձնական հաշվին առկա գումարի չափը, դատապարտյալին ազատվելիս նրան դիմավորելու կամ չդիմավորելու հանգամանքը, բնակության վայրով ապահովված կամ չապահովված լինելը, ազատության պայմաններում նրա մոտ զբաղվածության առկայությունը կամ բացակայությունը, ինչպես նաև սոցիալական դեպքի վարման շրջանակներում էական նշանակություն ունեցող այլ հանգամանքներ:
4. Միանվագ դրամական օգնությունը տրամադրվում է անկանխիկ փոխանցման միջոցով:
5. Դատապարտյալին տրամադրվող միանվագ դրամական օգնությունը կազմում է 100.000 Հայաստանի Հանրապետության դրամ:
6. Սույն Հավելվածի 5-րդ կետով նախատեսված միանվագ դրամական օգնության չափը կարող է ավելացվել ևս 50.000 Հայաստանի Հանրապետության դրամի չափով՝ հաշվի առնելով հետևյալ հանգամանքներից որևէ մեկը կամ դրանց համակցությունը՝
7. դատապարտյալի անաշխատունակ լինելը,
8. դատապարտյալի ընտանիքում երեխաների, տարեց կամ հաշմանդամություն ունեցող անձանց քանակը և տարիքը,
9. դատապարտյալի ընտանիքի բնակարանային պայմանները: